ОТЧЕТ

на председателя на читалищното настоятелство за дейността на Народно читалище “ Пробуда – 1932г. ” с. Върбак за 2023 година

Народните читалища имат историческа заслуга за запазването и развитието на българския език, за запазване на традициите, за развитието на библиотечното дело, за обучение на подрастващото поколение. Чрез дейността си читалищата служат за одухотворяване живота на населението, особено сега, когато в много села са закрити училищата и детските градини.

В читалището се развива многостранна дейност, с което то допринася за духовното развитие на селото.

Всяка година в края на месец март се провежда отчетно събрание. През три години се провежда отчетно- изборно събрание. Такова е и провеждащото се днес. През 2021година събранието беше отчетно -изборно. За председател на читалищното настоятелство беше избрана Екатерина Любенова, за членове – Цанко Бънков, Недка Николова, Шефкъ Мехмедов и Тамара Янакева, а в проверителната комисия Пенка Францова, Гинка Андреева и Гинка Елкова .

Членовете на читалището по списък към 31 март 2023г. са били 69. През изтеклата година броят е намалял с 2 поради смърт. Съгласно чл. 14 т. 4 от Устава на народното читалище, при неплащане на членски внос в рамките на една календарна година членовете автоматично се освобождават. Поради тази причина са отпаднали 9 членове, които не са плащали членски внос 4 години и двама, неплатили 3 години.

През годината има подадени 5 молби за приемане на нови членове.

Материално-техническа база:

За поддържане сградата на читалището през 2021 година бяха извършени дейности по обръщане на прозорците и вратата на салона, вътрешно освежаване на салона и коридора, окачен таван над сцената, подменени бяха завесите.

Изготвена беше докладна записка, с която читалището кандидатства пред община Хитрино за извършване ремонт на покрива, външно саниране на сградата и изграждане на вътрешен санитарен възел по програмата „Красива България”. За наша радост проектът, осигурен от общината, беше приет и през 2022година ремонтът беше извършен. За подобряване на интериора бяха бракувани старите маси и се изработиха нови 5 такива. Като ползвахме металните части от бракувани столове, по поръчка бяха изработени и 12 пейки. През 2023година бяха закупени вертикални щори за прозорците. В проектобюджета за 2024година сме заложили ремонт на входното антре – направа на нова подова настилка. Предвиждахме събаряне на каменната платформа на аварийния изход на салона и замяна с метална конструкция, но този ремонт може би ще остане за следващ период поради липса на средства.

За подобряване на техническото оборудване, с решение на читалищното настоятелство, закупихме лаптоп, лазерен принтер, мултимедия и екран.

Библиотечна дейност.

Във фонда на библиотеката има 3241книги, като през отчетния период са закупени 12 нови.

Книгите от библиотеката се ползват от деца, учащи, работещи и пенсионери. Редовно посещават библиотеката 16 читатели. За трудно подвижни читатели, от читалищния секретар се предлага разнасяне на книги по домовете.

Всяка година се прави абонамент и за периодичен печат.

Културно-масова дейност.

Към читалището продължава да функционира създадената през 2009 година певческа група “Феникс”. Жените от групата са в основата на организацията и провеждането на мероприятията, организирани от читалището. Групата е единствената в община Хитрино и представя общината на различни мероприятия.

През отчетния период фолклорната група, новосъздадената група за македонски песни и групата за стари градски песни участваха в ежегодния областен преглед на художествено-творческата дейност в гр. Шумен. През 2021година формацията за стари градски песни завоюва две първи места и златни медали във фестивала „Аз съм мома Беленчанка” в гр. Бяла. Фолклорната група участва в Трети фестивал на чергата и тъканите изделия в с. Веселиново. През 2022година групата участва във фолклорен фестивал „Драгоево пее и танцува”, Шумла, Хитрино, Белокопитово, Струйно, Радко Димитриево. Взехме участие и в кулинарни конкурси в Драгоево, Хитрино, Шумен. През месец декември тържествено беше отпразнуван 90 годишния юбилей на читалището. През 2023година взехме участие в празнуването 85 годишен юбилей на с. Тимарево, в празниците на селата Илия Блъсково и Александрово, както и в кулинарния конкурс „Шумла-2023”. През месец май групата за стари градски песни участва във фестивал за стари градски песни в град Попово, където завоюва две трети места.

Дипломите и грамотите за успехите на участничките са поставени на почетното табло на входа на читалището.

Отправям моята сърдечна благодарност към участничките в трите групи за това, че всяка сряда отделят от свободното си време и идват в читалището на репетиции. Всяка година се разучават нови песни, които се представят първо пред публиката от село Върбак.

През 2021година възстановихме празника на селото на 24май. Всяка година се празнува Коледа, Нова година, Великден, Бабинден, 8март, ден на детето, 1ноември – ден на будителите. На Архангелова задушница почетохме паметта на загиналите във войните.

През месец юни 2022година организирахме екскурзия по маршрут Хасково, Каменните гъби, Перперикон, Кърджали, Златоград, Триград, Ягодинска пещера, пещера „Дяволското гърло. Бяхме предвидили организиране на екскурзия и за 2023 година, но поради обективни причини тя беше отложена.

При организиране на мероприятията се правят снимки и се изготвя табло.

През месец септември, благодарение на безвъзмездната подкрепа на Милко Илиев беше организирано разучаване на народни хора. Посещението е доброволно, като в определени дни броят е достигал до 20 участници.

Организационна дейност:

През изтеклите три години читалищното настоятелство е провеждало редовни заседания, на които са вземани решения по различни проблеми.

През отчетния период са подавани всички отчети и други

документи в установените срокове. Няма налагани санкции. За своевременното придвижване на документите изказвам моята благодарност на читалищния секретар Цветанка Стефанова.

На днешното събрание предстои избирането на новото читалищно настоятелство. Пред него стоят за разрешаване много проблеми, но се надяваме, че с общи усилия ще се получават добри резултати.

Накрая ми позволете да пожелая на всички читалищни членове ползотворна творческа дейност и по-голяма активност в организираните мероприятия от читалището.

Председател на ЧН: Екатерина Любенова